text: Støber nye bunkere
  02 marts 2017 kl. 18.38
  Langs Vestkysten fjernes mange bunkere fra besættelsen. Men i Blåvand støber de nye bunkere.
  Støbearbejdet er overstået. Nu fremstår seks små bunkere fuldstændig som dem, den tyske værnemagt lod bygge ved Vesterhavet. Bunkerne indgår i en ny udstilling i Tirpitz-museet i Blåvand.
  - I hver af bunkerne kan publikum møde en person, som fortæller om sin oplevelse under 2. verdenskrig, fortæller Mette Bjerrum Jensen fra VardeMuseerne til TV SYD. Det kan være en ung tysk soldat, en ældre tysk officer eller en ung kvinde, som forelsker sig i en tysk soldat.
  Tirpitz-bunkeren har været museum i mange år. Men bunkeren er kold og klam, så udbyttet var for småt. Nu får museet bedre vilkår til at skabe nutidige udstillinger.
  Det første år, Tirpitz-bunkeren var åben, kom der 60.000 gæster. Siden har besøgstallet ligger omkring 30.000 om året.
  - Vi håber, at der kommer 100.000, når vi åbner til sommer, siger Mette Bjerrum Jensen til TV SYD.
  
  